Antony (jalkapalloilija)

Antony Matheus dos Santos, joka tunnetaan paremmin nimellä Antony, (s. 24. helmikuuta 2000 Osasco, São Paulon osavaltio) on brasilialainen jalkapalloilija. Hän edustaa Espanjan Primera Divisiónissa pelaavaa Real Betisiä. Hän on pelipaikaltaan laitahyökkääjä.
Seurajoukkueura.
Osascosta kotoisin oleva Antony liittyi São Paulon junioriakatemiaan vuonna 2010. Hän teki ensiesiintymisensä São Paulon edustusjoukkueessa 15. marraskuuta 2018 Brasilian pääsarjan ottelussa Grêmiota vastaan. Hän pelasi seurassa kaikkiaan 32 Série A:n ottelua, joissa teki neljä ja syötti kuusi maalia. Copa Libertadoresissa hän pelasi kolme ottelua.
Antony siirtyi kaudeksi 2020–2021 alankomaalaiseen AFC Ajaxiin viisivuotisella sopimuksella. Ensimmäisellä kaudellaan hän voitti Ajaxissa sekä Eredivisien mestaruuden että KNVB-cupin. Hän myös debytoi Mestarien liigassa 27. lokakuuta 2020 ottelussa Atalantaa vastaan. Hän voitti Alankomaiden-mestaruuden myös kaudella 2021–2022. Hän pelasi Ajaxissa kaikkiaan 57 Eredivisien ottelua, joissa hän teki 18 ja syötti 14 maalia. Mestarien liigan 11 ottelussa hän viimeisteli kolme maalia ja antoi neljä maalisyöttöä.
30. elokuuta 2022 Antony siirtyi Englannin Valioliigassa pelaavaan Manchester Unitediin 95 miljoonan euron siirtosummalla. Hän debytoi seurassa 4. syyskuuta 2022 Valioliigan ottelussa Arsenalia vastaan ja teki ottelussa myös ensimmäisen maalinsa Manchester Unitedin pelaajana. Kaikkiaan hän pelasi kauden aikana 25 valioliigaottelua, joista 23 avauskokoonpanossa, ja teki neljä sekä syötti kaksi maalia. Eurooppa-liigan yhdeksässä ottelussa hän viimeisteli kaksi maalia. Unitedin voittamassa Englannin liigacupissa hän teki viidessä ottelussa yhden maalin. Kaudella 2023–2024 hän pelasi 29 valioliigaottelua, joista 15:ssä hän oli avauskokoonpanossa. Hän sekä teki että syötti yhden maalin. Mestarien liigassa hän pelasi neljä ottelua ilman tehomerkintöjä. Unitedin voittamassa FA Cupissa hän teki kaksi maalia pelaamissaan neljässä ottelussa. Kaudella 2024–2025 Antony pelasi Manchester Unitedissa kahdeksan valioliigaottelua, neljä Eurooppa-liigan ottelua sekä kaksi Englannin liigacupin ottelua. Kauden ainoan maalinsa Manchester Unitedin pelaajana hän teki 17. syyskuuta 2024 liigacup-ottelussa Barnsleyä vastaan. Hänen peliesityksiään Manchester Unitedissa kritisoitiin voimakkaasti. 
Tammikuussa 2025 ilmoitettiin Antonyn siirtyvän puolen vuoden lainalle Primera Divisiónissa pelaavaan Real Betisiin. Kevätkaudella 2025 hän pelasi Real Betisissä 17 Primera Divisiónin ottelua, joissa hän teki viisi maalia ja antoi kaksi maalisyöttöä. Konferenssiliigassa hän pelasi yhdeksän ottelua, joissa hän teki neljä ja syötti kolme maalia. Tappiollisessa Konferenssiliigan loppuottelussa Chelseaa vastaan hän pelasi täydet minuutit. Syyskuussa 2025 Antony siirtyi Real Betisiin pysyvästi 25 miljoonan euron siirtosummalla.
Maajoukkueura.
Antony pelasi vuonna 2021 pidetyissä Tokion olympialaisissa kultaa voittaneessa Brasilian olympiajoukkueessa kaikki kuusi ottelua. 
Brasilian miesten maajoukkueessa Antony debytoi 7. lokakuuta 2021 Venezuelaa vastaan. Hän teki ottelussa myös ensimmäisen maajoukkuemaalinsa. MM-kilpailuissa 2022 hän oli Brasilian avauskokoonpanossa Kamerun-ottelussa ja tuli vaihdosta kentälle Serbiaa, Sveitsiä ja Kroatiaa vastaan. 
Saavutukset.
AFC Ajax
Manchester United
Brasilia